醉書
作者：陳著
朝代：宋

paragraphs: 庚寅仲冬之八日，與諸兄弟諸子姪。
濁酒數杯菜一盆，醉後相忘見真實。
誰云人閒天地窄，但覺物外山林逸。
人生安能皆百年，洪崖浮邱亦浪傳。
妻孥安穩雞犬樂，此外無復有神仙。
甚哉世人不知足，苦積銖縷多買田。
子孫賢否誰能料，近足此身難自保。
舉頭問天天不應，聊向虛空一舒嘯。
得一聚首便爲福，得一晌閒真是寶。
但願如安樂窩中長打乖，微醺著面春拍懷。
不願如荷鍤自隨死便埋，以酒爲命忘形骸。